**AIŠKINAMASIS RAŠTAS**

**PRIE SPRENDIMO PROJEKTO ,, DĖL KLAIPĖDOS MIESTO SAVIVALDYBĖS TARYBOS 2013 m. gegužės 30 D. SPRENDIMO Nr. T2-132 „DĖL VŠĮ ,,KLAIPĖDOS KELEIVINIS TRANSPORTAS“ TEIKIAMŲ PASLAUGŲ ĮKAINIŲ PATVIRTINIMO“ pakeitimo**

**1. Sprendimo projekto esmė, tikslai ir uždaviniai.**

Teikiamo sprendimo projekto tikslas ir uždaviniai – vadovaujantis Lietuvos Respublikos vietos savivaldos įstatymo 18 straipsnio 1 dalimi, 16 straipsnio 2 dalies 37 punktu, 50 straipsnio 3 dalimi, atsižvelgiant į VšĮ ,,Klaipėdos keleivinis transportas“ 2015-11-16 rašte Nr. S5-670 ,,Dėl įkainių dydžio nustatymo“ išdėstytus motyvus, pakeisti VšĮ ,,Klaipėdos keleivinis transportas“ teikiamų paslaugų įkainius.

Atsižvelgiant į tai, šiame sprendimo projekte siūlome:

1.1. Įvertinus, kad 2016 metais planuojama vietinės rinkliavos už automobilių statymą plėtra Smiltynėje bei apmokestintos zonos prieigose, VšĮ „Klaipėdos keleivinis transportas“ bus perduota administruoti šiuo metu Savivaldybės administracijos išduodamus leidimus (gyventojų, juridinių asmenų, rezervuotos vietos ir kt. rūšies leidimai), ko pasėkoje bus papildomai priimti darbuotojai, įsigyjama įranga, siūlome padidinti šiuo metu galiojantį vietinės rinkliavos už naudojimąsi nustatytomis mokamomis vietomis automobiliams statyti Klaipėdos mieste rinkimo, kontrolės ir priežiūros 1 valandos įkainį – nuo 16,10 Eur (be PVM) padidinti iki 16,97 Eur (be PVM).

1.2. Pažymėtina, kad viešojo transporto kontrolės paslaugos teikimo Klaipėdos mieste įkainis nebuvo keistas nuo 2009 metų. Per šį laikotarpį ženkliai pakilo darbo užmokesčio dydis. Atsižvelgiant į sudėtingą šio darbo specifiką (maršrutinių taksi, priemiesčio autobusų, lengvųjų automobilių taksi, užsakomųjų reisų kontrolė), kontrolieriams reikia mokėti motyvuotus atlyginimus, priešingu atveju bus sunku išlaikyti esamus darbuotojus, ko pasėkoje nukentės viešojo transporto paslaugos kokybė mieste. Įvertinus tai, siūlome padidinti šiuo metu galiojantį viešojo transporto kontrolės paslaugos teikimo Klaipėdos mieste 1 patikrinimo įkainį – nuo 6,66 Eur (be PVM) padidinti iki 7,17 Eur (be PVM).

1.3. VšĮ ,,Klaipėdos keleivinis transportas“ šiuo metu savo lėšomis atlieka elektroninio bilieto įrangos montavimo darbus miesto autobusuose. Įvertinus tai, kad šią paslaugą vežėjai galėtų pirkti rinkoje arba ją pirkti iš VšĮ ,,Klaipėdos keleivinis transportas“, siūlome nustatyti naują įkainį:

1.3.1. elektroninio bilieto sistemos įrangos transporto priemonėse paruošimo ir įrengimo įkainis M3 kategorijos ilgajam autobusui – 225,0 Eur (be PVM);

1.3.2. elektroninio bilieto sistemos įrangos transporto priemonėse paruošimo ir įrengimo įkainis M3 kategorijos trumpajam autobusui – 186,0 Eur (be PVM);

1.3.3. elektroninio bilieto sistemos įrangos transporto priemonėse paruošimo ir įrengimo įkainis M2 kategorijos mažajam autobusui – 167,0 Eur (be PVM).

1.4. Nekeisti šiuo metu galiojančio viešojo transporto kontrolės paslaugos teikimo Klaipėdos priemiestyje 1 valandos patikrinimo įkainio ir palikti jį tą patį – 19,40 Eur (be PVM).

1.5. Nustatyti, kad sprendimas įsigalioja 2016 m. sausio 1 dieną.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi, 16 straipsnio 2 dalies 37 punktu, 50 straipsnio 3 dalimi.

**3. Kokių rezultatų laukiama.**

 Nustačius ekonomiškai pagrįstus įkainius, bus kokybiškai administruojamas vietinės rinkliavos už automobilių statymą paslauga, taip pat viešojo transporto kontrolės paslauga.

 **4. Sprendimo projekto rengimo metu gauti specialistų vertinimai.**

Projekto rengimo metu specialistai šiame projekte numatomą tvarką vertino ir sprendimo projektą derino.

 **5. Išlaidų sąmatos, skaičiavimai, reikalingi pagrindimai ir paaiškinimai.**

Įkainių skaičiavimų pagrindimas pateiktas VšĮ ,,Klaipėdos keleivinis transportas“ 2015-11-16 rašte Nr. S5-670 ,,Dėl įkainių dydžio nustatymo“ (pridedama).

**6. Lėšų poreikis sprendimo įgyvendinimui.**

 Tarybai pritarus sprendimo projektui 2016 m. Savivaldybės biudžete papildomai reikėtų numatyti apie 110,5 tūkst. Eur.

 **7. Galimos teigiamos ar neigiamos sprendimo priėmimo pasekmės.**

Teigiamos pasekmės: kokybiškesnis vietinės rinkliavos už automobilių statymą ir viešojo transporto kontrolės paslaugų administravimas.

Neigiamos pasekmės: papildomos Savivaldybės biudžeto lėšos.

PRIDEDAMA:

1. Lyginamasis variantas, 1 lapas.

2) VšĮ ,,Klaipėdos keleivinis transportas“ 2015-11-16 raštas Nr. S5-670 ,,Dėl įkainių dydžio nustatymo“, 4 lapai.

 3) Teisės aktų sąrašas, 1 lapas.

 4) Teisės aktų projektų antikorupcinio vertinimo pažyma, 5 lapai.

Transporto skyriaus vedėjas Rimantas Mockus